**Dodatok č. 1**

**k  Školskému poriadku Obchodnej akadémie, Bolečkova 2, Nitra**

**1. Článok 2 ods. 14 sa dopĺňa nasledovne:**

Žiak pri ústnych aj písomných odpovediach nepodvádza, nepomáha spolužiakom nepovoleným spôsobom a používa iba povolené učebné pomôcky. V prípade, že na vypracovanie zadanej úlohy v škole alebo doma použije informácie dostupné na internete alebo umelú inteligenciu, v závere úlohy je povinný uviesť zdroj použitých informácií.

**2. Článok 3 ods. 13 (dodatok č.1) sa upravuje nasledovne:**

Ak neprítomnosť žiaka na vyučovaní z dôvodu ochorenia trvá najviac päť po sebe nasledujúcich vyučovacích dní, neprítomnosť ospravedlňuje zákonný zástupca; ak neprítomnosť žiaka z dôvodu ochorenia trvá viac ako päť po sebe nasledujúcich vyučovacích dní, vyžaduje sa aj predloženie potvrdenia od lekára.

Neprítomnosť žiaka na vyučovaní z iných ako zdravotných dôvodov ospravedlňuje škola na základe žiadosti jeho zákonného zástupcu alebo plnoletého žiaka. ; Neprítomnosť na 1 vyučovacej hodine spravidla ospravedlňuje príslušný vyučujúci, neprítomnosť v trvaní 1-3 dni ospravedlňuje triedny učiteľ, dlhšiu neprítomnosť na základe žiadosti o uvoľnenie posudzuje riaditeľka školy.

Vo výnimočných a osobitne odôvodnených prípadoch škola môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti.

(z. 245/2008 §144 ods. 10)

**3. Článok 4 ods. 10 sa dopĺňa nasledovne:**

Počas vyučovacej hodiny žiak nemôže používať bez súhlasu vyučujúceho mobilný telefón, vlastné zariadenia IKT (prehrávače, tablety, notebooky, ...). Rovnako nemôže bez súhlasu vyučujúceho použiť pripojenie na internet a umelú inteligenciu na vypracovanie zadanej úlohy. Porušenie sa považuje za podvádzanie, na ktoré sa v zmysle školského poriadku vzťahuje možnosť uložiť výchovné opatrenie.

**4. Článok 9 ods. 2 sa dopĺňa nasledovne:**

Žiakom sa zakazuje nosenie a prechovávanie akýchkoľvek zbraní, nebezpečných alebo zdraviu škodlivých predmetov, ako aj ich napodobenín, manipulovanie s otvoreným ohňom v priestoroch školy.

**5. Článok 9 ods. 6 sa dopĺňa:**

V prípade, že žiak z vážnych dôvodov (lekárske vyšetrenie, náhle ochorenie a pod.) potrebuje opustiť areál školy v čase vyučovania, preukáže sa pri odchode priepustkou podpísanou triednym učiteľom, resp. zastupujúcim triednym učiteľom.

**6. Článok 9 - dopĺňa sa ods. 7 nasledovne:**

Žiak má zakázané vykláňať sa z okien, sedieť na parapetných doskách, manipulovať s oknami bez dozoru učiteľa, behať po triede a chodbách, skákať po schodoch, kĺzať sa po zábradliach.

**7. Článok 9- dopĺňa sa ods. 8 nasledovne:**

Zákaz fajčenia a užívania omamných látok platí v celom areáli školy a vzťahuje sa aj na elektronické cigarety a žuvací tabak.

**8. Článok 11 ods. 2 sa dopĺňa:**

Pochvala triednym učiteľom sa môže udeliť za vzorné správanie, za vzornú dochádzku a výborný prospech.

**9. Článok 11 ods. 3 sa dopĺňa nasledovne:**

Pochvala riaditeľom školy sa môže udeliť za vzornú dochádzku, správanie a prospech počas celého 4- ročného štúdia, podľa individuálneho posúdenia triednym učiteľom.

**10. Článok 11- dopĺňa sa ods. 11 c)**

Pokarhanie riaditeľkou školy možno uložiť za podvádzanie.

Tento Dodatok č. 1 k školskému poriadku bol prerokovaný pedagogickou radou dňa 04.09.2023 a tvorí neoddeliteľnú súčasť Školského poriadku Obchodnej akadémie, Bolečkova 2, Nitra. Účinnosť nadobúda dňa 05.09.2023.

Mgr. Renáta Košovičová v.r.

riaditeľka školy